خېبرپښتونخوا: بره دير کې د کور چت غورځېدلی، څلور ماشومان او يوه ښځه پکې مړه شوي
د خېبرپښتونخوا په بره دير ضلع کې د بارانونو او واورې له امله د يو کور چت غورځېدلی، څلور ماشومان او يوه ښځه پکې مړه شوي دي. په بره دیر کې پرون په يوه بله پېښه کې هم يوه ښځه مړه شوې وه.
کراچۍ — په بره دير ضلع کې د ژغورنې ادارې 1122 مشر شاه ولي وي او اې ډيوه ته دغه پېښه تاييد کړې ده. د سيمې څخه ځايي خبريال ناصر زاده وي او اې ډيوه سره په خبرو کې وویل، د کور غورځېدو په پېښه کې د اسرار نومې تن ښځه، درې ماشومان زامن او يوه ماشومه لور مړه شوي دي. هغه وويل دا پېښه د شرينګل تاڼې په ډوګ دره علاقه کې بېګا د شپې نزدې په درې بجې رامنځته شوې، ځايي خلک او پوليس موقعې ته ور رسېدلي او جسدونه يې د ملبې نه راويستي دي. ځايي خلک وايي په سيمه کې د ژغورنې د ادارې کار کوونکي د پېښې ځای ته وروسته رسېدلي دي. خو شاه ولي وايي دغه علاقه غرييزه ده او په لاره کې د واورې او سړک د خرابوالي له امله امدادي کار کوونکي وروسته شوي خو بيا هم رسېدلي دي. هغه وويل پرون په شرينګل کې هم د يو کمر لوېدو له امله يوه ښځه مړه شوې وه. په خېبرپښتونخوا کې د افتونو په وخت د انتظام ادارې (پي ډي اېم اې) وياند تېمور خان د وي او اې سره د پرونۍ جمعې د ورځې (7جنورۍ) په اړه شريکو کړو مالوماتو کې ويلي، چې پرون په صوبه کې د باران او واورې له امله په رامنځته شوو پېښو کې لږ تر لږه يو تن مړ شوی او درې نور ژوبل شوي دي. نوموړي وويل په صوبه کې د ګل/ دوشنبې په ورځ (3 جنورۍ) د بارانونو او واورو ورېدو لړۍ پېل شوې، او زياته يې کړه په صوبه کې د بارانونو او واورو لړۍ د اتوار/ يکشنبې د ورځې پورې امکان لري. هغه وويل په 31 دسمبر ټولو اړونده ادارو ته د باران او واورو په اړه خبر ورکړی شوی وو او اړونده ادارو ته د کال په سر کې د مرستو دپاره پېسې او نور خوراکي توکي ورکړل کيږي او هغه بيا د پېښو په مهال خلکو ته ورکولی شي. پاکستان کې د موسمیاتو د محکمې ترمخه نن د خالي/ شنبې په ورځ (8 جنورۍ) هم د خېبرپښتونخوا په برنو غريیزو علاقو کې د واورې او په مېداني علاقو کې د باران امکان دی. د محکمې ترمخه نن د بلوچستان صوبې په زياترو سيمو کې موسم وچ او سخته يخني ده. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.